- Hindi News
- National
- जवान बोले दैवेभो के रूप में रखे सरकार नहीं तो परिवार सहित कांग्रेस को वोट देंगे
जवान बोले- दैवेभो के रूप में रखे सरकार नहीं तो परिवार सहित कांग्रेस को वोट देंगे
होमगार्ड की नौकरी पाने के लिए भूख हड़ताल पर बैठे जवानों ने पांचवे दिन भी अन्न ग्रहण नहीं किया। मंगलवार को प्रदेश के और भी जिलों के जवान उज्जैन आकर धरना प्रदर्शन में शामिल हुए।
जवानों ने अब इस आंदोलन को राजनैतिक रूप देने का मन बना लिया है। उनका कहना है कि सरकार हमें दैनिक वेतन भोगी के रूप में भी रखने के आदेश दे दे तो भाजपा के पार्षद के हाथों से भी भूख हड़ताल तोड़ देंगे, नहीं तो अब विपक्ष की मदद लेंगे और आगामी विधानसभा चुनाव में परिवार और रिश्तेदारों सहित कांग्रेस को वोट देंगे। अप्रैल 2015 में सिंहस्थ में सेवा के लिए प्रदेश भर के 2700 जवानों को शासन ने होमगार्ड के रूप में नियुक्ति दी थी। शर्तों के आधार पर सिंहस्थ के बाद इनकी सेवाएं समाप्त कर दी गई। लेकिन बाढ़ आपदा के दौरान एक माह के लिए जवानों की फिर से सेवाएं ली गई। जवानों का कहना है कि प्रदेश में रिक्त पड़े होमगार्ड के खाली पदों पर उन्हें नियमित किया जाए। क्योंकि चार माह के लिए ही सही उनकी नियुक्ति सभी शारीरिक मापदंड को पूरा करने के बाद हुई थी। पांच दिन से भूख हड़ताल पर बैठे जवानों ने अब इस आंदोलन को राजनीतिक रंग देने का मन बना लिया है। मंगलवार को कांग्रेस नेता अरूण वर्मा, महेश सोनी आदि जवानों से मिलने गए।
ड्यूटी पर शहीद भी हुअा था एक जवान
जवान बोले उन्होंने निष्ठा के साथ सिंहस्थ में सेवाएं दी और इसके बाद भी बाढ़ आपदा आई और विभाग ने मदद के लिए बुलाया तो जान पर खेलकर ड्यूटी की और लोगों को बाढ़ आपदा से बचाया। इस दौरान उनका एक साथी विदिशा का रहने वाला गोविंद लोधी ऑन ड्यूटी शहीद भी हो गया था।
काम छोड़कर सिंहस्थ में सेवा की अब बेरोजगार
जवानों का कहना है कि उन्होंने अपने काम धंधे छोड़कर सिंहस्थ में होमगार्ड की नौकरी की थी। उनको विश्वास था कि जिस तरह सिंहस्थ 2004 या इससे पहले अनियमित नौकरी पर रखे गए जवानों को बाद में सरकार ने नियमित कर दिया था उसी तरह इस बार भी सरकार जवानों को नियमित कर देगी। लेकिन शासन ने शर्तों के आधार पर जवानों की सेवाएं समाप्त कर दी। अब प्रदेश के ये 2.5 हजार से ज्यादा जवान बेरोजगार हो गए है।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva